钦定古今图书集成/明伦汇编/氏族典/第152卷 > 袁滋
## 钦定古今图书集成/明伦汇编/氏族典/第152卷 > 袁滋

按《唐书袁滋传》：“滋字德深，蔡州朗山人，陈侍中宪之
后，起处士，授试校书郎，进詹事府司直。部官以盗金
下狱，滋直其冤。御史中丞韦贞伯闻之，表为侍御史，
迁工部员外郎。韦皋始招来南诏异牟，寻内属。德宗
选郎吏可抚循者，擢祠部郎中，持节往。逾年，还使称
指。进谏议大夫，迁尚书右丞，为华州刺史，召为左金”
吾卫大将军。宪宗监国，进拜中书侍郎、同中书门下
平章事。刘辟反，诏滋为剑南东西川节度使。是时贼
方炽，又滋兄峰在蜀，为辟所劫，滋畏不得全，久不进，
贬吉州刺史。未几，徙义成节度使。以户部尚书召，改
检校兵部，拜山南东道节度使，徙荆南。吴元济之反，
授彰义节度使。滋先世坟墓在蔡，吴少阳时为修墓，
禁刍牧，诸袁多署右职。滋至治，去斥候，与元济通好，
以无功贬抚州刺史。未几，迁湖南观察使，累封淮阳
郡公，卒。